b'\n_START_ARTICLE_\nWarrenin komissio\n_START_PARAGRAPH_\nWarrenin komissio (engl. Warren Commission) oli komissio, joka laati virallisen selvityksen Yhdysvaltain presidentti John F. Kennedyn salamurhasta. Presidentti Lyndon B. Johnson nimitti komission 29. marraskuuta 1963, viikkoa murhan j\xc3\xa4lkeen. Komissio luovutti 888-sivuisen loppuraporttinsa Johnsonille 24. syyskuuta 1964, ja se julkaistiin kolme p\xc3\xa4iv\xc3\xa4\xc3\xa4 t\xc3\xa4m\xc3\xa4n j\xc3\xa4lkeen._NEWLINE_Komitean johtoon nimitettiin korkeimman oikeuden puheenjohtaja Earl Warren. Komitean loppuraportin oikeellisuudesta on kiistelty n\xc3\xa4ihin p\xc3\xa4iviin saakka. Presidentti Kennedyn oletetun murhaajan Lee Harvey Oswaldin kuoltua uutta presidentti\xc3\xa4 Johnsonia painostettiin julkisesti perustamaan komissio, mink\xc3\xa4 h\xc3\xa4n sitten tekikin. On kuitenkin v\xc3\xa4itetty, ett\xc3\xa4 komitean j\xc3\xa4senet olivat puolueellisia, koska mukana oli Kennedyn erottamia tai h\xc3\xa4neen muuten huonoissa v\xc3\xa4leiss\xc3\xa4 olleita henkil\xc3\xb6it\xc3\xa4._NEWLINE_Marraskuussa 1964, kaksi kuukautta loppuraportin julkistamisen j\xc3\xa4lkeen, Warrenin komissio julkaisi 26 nidett\xc3\xa4 dokumentteja, sis\xc3\xa4lt\xc3\xa4en 552 todistajan lausunnot tai todistukset sek\xc3\xa4 yli 3100 asiakirjaa.\n_START_SECTION_\nLoppuraportti\n_START_PARAGRAPH_\nKomission loppuraportin mukaan Oswald toimi yksin ampuessaan kolme laukausta Dallasin koulukirjavaraston kuudennen kerroksen ikkunasta. Yksi laukauksista meni kokonaan ohi. Yksi l\xc3\xa4p\xc3\xa4isi Kennedyn kaulan sek\xc3\xa4 h\xc3\xa4nen edess\xc3\xa4\xc3\xa4n istuneen kuvern\xc3\xb6\xc3\xb6ri John Connallyn rintakeh\xc3\xa4n ja pys\xc3\xa4htyi lopuksi Connallyn reiteen. Viimeinen osui Kennedy\xc3\xa4 p\xc3\xa4\xc3\xa4h\xc3\xa4n.'